Európai Tanács

Az Európai Tanács (közkeletű rövidítéssel EiT) az Európai Unió (EU) állam-, illetve kormányfőit, az Európai Tanács elnökét, valamint az Európai Bizottság elnökét tömörítő uniós intézmény. Az 1974-től létrejött rendszeres találkozók sorát intézményesítették, eredetileg évente kétszer ülésezett, de az utóbbi években több találkozó is volt az EU-t érintő kulcsfontosságú témákról.

Tevékenység 
A tagállamok kormányfői (Franciaország és Finnország esetében államfői) évente legalább két alkalommal találkoznak, kialakítják az Európai Közösséggel kapcsolatos általános politikai irányvonalat, meghozzák a legfontosabb elvi döntéseket, rendezik az alsóbb fórumokon meg nem oldott vitás kérdéseket. Az Európai Tanács nem jogalkotó szerv, politikai döntéseit konszenzusos alapon hozza meg. Az elfogadott közös politikának a közösség különböző szintű jogalkotó fórumai adnak hivatalos formát a szerződésekben lefektetett eljárásoknak megfelelően. Az Európai Tanács rövid, többnyire kétnapos ülései nem nyilvánosak, döntéseit zárónyilatkozatban teszik közzé.

Helyszín 
Hagyományosan az Európai Tanács csúcstalálkozóinak Európai Unió Tanácsának elnökségét ellátó ország adott otthont. 2000 végén megállapodás született arról, hogy e találkozókat Brüsszelben kell megrendezni (nizzai szerződés). A döntés fő oka az volt, hogy a változó helyszín – különös tekintettel az egyre szükségesebb alapos biztonsági intézkedésekre – túlságosan nagy költségekkel járt, amit a sajtó és a közvélemény rendszeresen kifogásolt ("utazó cirkusz"). Ezért tartják az EiT félév-záró hivatalos üléseit azóta mindig Brüsszelben, ahol az állandó jellegű helyszínen jelentősen kisebbek a költségek. A hasonlóan félévi rendszerességgel (a félév derekán) megrendezett "informális", de ugyancsak nagy jelentőségű (általában egy-egy kiemelt témával foglalkozó) EiT-üléseket az elnökséget adó országok továbbra is megrendezhetik saját országukban.

Az Európai Tanács tagjai
Az Európai Tanács tagjai az Európai Unió tagállamainak elnökei vagy miniszterelnökei.

Tagjainak megoszlása az Európai Parlament frakciói szerint:

 Európai Néppárt (8 + 1 tanácskozási joggal rendelkező uniós szervezet képviselője)

 Liberálisok és Demokraták Szövetsége Európáért Párt (6 + 1 tanácskozási joggal rendelkező uniós szervezet képviselője)

 Európai Szocialisták Pártja (6)

 Európai Konzervatívok és Reformerek Pártja (3)

 független (4)

A találkozók listája 
1985
 Brüsszel, március
 Milánó, június
 Luxemburg, december

1986
 Hága, június
 London, december

1987
 Brüsszel, június

1988
 Brüsszel, február
 Hannover, június
 Rodosz, december

1989
 Madrid, június
 Strasbourg, december

1990
 Dublin, június
 Róma, október
 Róma, december

1991
 Luxemburg, június
 Maastricht, december. Lásd a maastrichti szerződést.

1992
 Lisszabon, június
 Birmingham, október
 Edinburgh, december

Az összes ülés következtetései (1975-től) elolvashatók az intézmény honlapján.

Elnök 
Az Európai Tanács elnöke korábban Európai Unió Tanácsának elnökségét ellátó ország kormány- vagy államfője volt. Az elnöknek nincsen semmilyen különleges végrehajtói hatalma, csupán első az egyenlők közül (primus inter pares). A Tanács találkozóinak szervezéséért és az ülések lebonyolításáért felelős.

A tervezett európai alkotmány az elnökség menetét szándékozott megváltoztatni: fél év helyett 2 és fél év időtartamú lenne, és a tagállamok kormányfői maguk választanák az elnökséget. Az elnök szerepe és felelőssége a korábbival megegyező lett volna, tehát adminisztratív és nem végrehajtói.

Ezt a tervezetet végül a lisszaboni szerződés véglegesítette, így 2009. december 1-jétől a Tanács elnöke Herman Van Rompuy belga politikus lett, aki 2008. december 30. és 2009. november 25. között Belgium miniszterelnöke volt.

Elnöke (1990–) 

 Lásd még: Az Európai Tanács elnökeinek listája

Rotálódó elnökség 
 Charles Haughey, Írország (1990. január-június)
 Giulio Andreotti, Olaszország (1990. július-december)
 Jacques Santer, Luxemburg (1991. január-június)
 Ruud Lubbers, Hollandia (1991. júl-dec)
 Aníbal Cavaco Silva, Portugália (1992. jan-jún)
 John Major Egyesült Királyság (1992. júl-dec)
 Poul Nyrup Rasmussen, Dánia (1993. jan-jún)
 Jean-Luc Dehaene, Belgium (1993. júl-dec)
 Andreas Papandreou, Görögország (1994. jan-jún)
 Helmut Kohl, Németország (1994. júl-dec)
 François Mitterrand, Franciaország (1995. jan-máj)
 Jacques Chirac, Franciaország (1995. máj-jún)
 Felipe González, Spanyolország (1995. júl-dec)
 Lamberto Dini, Olaszország (1996. jan-máj)
 Romano Prodi, Olaszország (1996. máj-jún)
 John Bruton Írország (1996. júl-dec)
 Wim Kok, Hollandia (1997. jan-jún)
 Jean-Claude Juncker, Luxemburg (1997. júl-dec)
 Tony Blair, Egyesült Királyság (1998. jan-jún)
 Viktor Klima, Ausztria (1998. júl-dec)
 Gerhard Schröder, Németország (1999. jan-jún)
 Paavo Lipponen, Finnország (1999. júl-dec)
 António Guterres, Portugália (2000. jan-jún)
 Jacques Chirac (másodjára), Franciaország (2000. júl-dec)
 Göran Persson, Svédország (2001. jan-jún)
 Guy Verhofstadt, Belgium (2001. júl-dec)
 José María Aznar López, Spanyolország (2002. jan-jún)
 Anders Fogh Rasmussen, Dánia (2002. júl-dec)
 Costas Simitis, Görögország (2003. jan-jún)
 Silvio Berlusconi, Olaszország (2003. júl-dec)
 Bertie Ahern, Írország (2004. jan-jún)
 Jan Peter Balkenende, Hollandia (2004. júl-dec)
 Jean-Claude Juncker (másodjára), Luxemburg (2005. jan-jún)
 Tony Blair, Egyesült Királyság (másodjára) (2005. júl-dec)
 Wolfgang Schüssel, Ausztria (2006. jan-jún)
 Matti Vanhanen, Finnország (2006. júl-dec)
 Angela Merkel, Németország (2007. jan-jún)
 José Sócrates, Portugália (2007. júl-dec)
 Janez Janša, Szlovénia (2008. jan-jún)
 Nicolas Sarkozy, Franciaország (2008. júl-dec)
 Mirek Topolánek, Csehország (2009. jan–máj)
 Jan Fischer, Csehország (2009. máj–jún)
 Fredrick Reinfeld, Svédország (2009. júl-dec)

Állandó elnökök 
 Herman Van Rompuy (2009. december 1. – 2014. november 30.)
Donald Tusk (2014. december 1. – 2019. november 30.)
Charles Michel (2019. december 1. – )

Jegyzetek

További információk 
 european-council.europa.eu Az Európai Tanács honlapja 
 europa.eu Az Európai Unió hivatalos honlapja

Források 
 Horváth Zoltán: Kézikönyv az Európai Unióról – Magyar Országgyűlés, 2001.